
Adroddiad y Pwyllgor Archwilio a Sicrwydd Risg i’r Comisiynydd am y flwyddyn a ddaeth i ben ar 31 Mawrth 2026

Cyflwyniad
Prif bwrpas y Pwyllgor Archwilio a Sicrwydd Risg (ARAC) yw cefnogi’r Comisiynydd, drwy fonitro ac adolygu pa mor gynhwysfawr yw’r systemau sicrwydd a roddwyd ar waith i ddiwallu ei anghenion fel Swyddog Cyfrifyddu, ac adolygu dibynadwyedd a chyfanrwydd y systemau hyn. 
[bookmark: cysill]Cytunwyd ar Gylch Gorchwyl diweddaraf y Pwyllgor Archwilio a Sicrwydd Risg (‘y Pwyllgor’) yn y cyfarfod a gynhaliwyd ym mis Ebrill 2025, ac mae ar gael ar wefan y Comisiynydd. Mae’r adroddiad hwn yn ffocysu ar waith y Pwyllgor yn cyflawni’r swyddogaethau hynny rhwng 1 Ebrill 2025 a 31 Mawrth 2026.
Yn ymarferol, mae aelodau'r Pwyllgor yn adolygu ac yn herio’r sicrwydd a roddwyd gan uwch dîm arwain y Comisiynydd, a’i archwilwyr mewnol ac allanol. Mae’r Pwyllgor hefyd yn cynghori’r Comisiynydd ar reolaeth ariannol ac archwilio, a threfniadau ar gyfer rheolaeth fewnol, gan gynnwys nodi risg a’r fframwaith rheoli. 
Mae’r Pwyllgor wedi ystyried y dystiolaeth a ddarparwyd yn ystod 2024/25 ac mae wedi’i sicrhau bod y strwythurau a’r gweithdrefnau llywodraethu a rheolaeth fewnol cyffredinol sydd ar waith yn briodol i gefnogi swyddogaethau a blaenoriaethau’r Comisiynydd. Mae'r Pwyllgor hefyd wedi sicrhau’r Comisiynydd bod y rheolaethau a’r gweithdrefnau hyn wedi gweithio’n effeithiol hyd at ddyddiad cyhoeddi’r ddogfen hon.
Aelodaeth
Mae’r Comisiynydd yn penodi aelodau’r Pwyllgor am dymor cychwynnol o bedair blynedd, y gellir ei ymestyn am hyd at bedair blynedd arall.
Mae amrywiaeth sgiliau aelodau’r Pwyllgor yn parhau i gael ei adolygu gan y Comisiynydd i sicrhau bod gan yr aelodau'r amrywiaeth, y sgiliau, yr wybodaeth, a'r profiad cronnus, i graffu ar strwythurau a gweithdrefnau llywodraethu a rheolaeth fewnol cyffredinol y sefydliad.
Mae cyfarfodydd y Pwyllgor yn ystod y flwyddyn yn darparu’r cyd-destun a’r wybodaeth ychwanegol i’r Pwyllgor i helpu’r Comisiynydd i gyflawni ei swyddogaethau statudol.
Yn ystod y flwyddyn, roedd yr aelodaeth fel a ganlyn:
· Claire Bevan - dechreuodd ei chyfnod ym mis Ebrill 2020, ac wedyn fe’i penodwyd yn Gadeirydd ym mis Ebrill 2022;
· Julia Evans - dechreuodd ei chyfnod ym mis Ionawr 2019; a gorffennodd ym mis Hydref 2025;
· David Powell - dechreuodd ei gyfnod ym mis Ebrill 2020;
· Chris Knight - dechreuodd ei gyfnod ym mis Ebrill 2022, a chafodd ei ymestyn am ddwy flynedd ym mis Mawrth 2026;
· Sian Richards - dechreuodd ei chyfnod ym mis Ionawr 2024.
Ffocws y Pwyllgor
Mae’r Pwyllgor yn gweithredu o fewn cylch gorchwyl ffurfiol, sy’n seiliedig ar ganllawiau ar arferion gorau a gyhoeddir gan y Trysorlys.
Yn unol â’r Cylch Gorchwyl, yn ystod cyfarfodydd y Pwyllgor, cyflwynwyd adroddiadau chwarterol i’r Aelodau ar Risg Strategol, Iechyd Sefydliadol, Llywodraethiant, Cyfathrebu, Cyllid a Seiberddiogelwch, a Cherdyn Sgorio Cytbwys. Mae hyn yn rhoi trosolwg o’r holl ddata llywodraethu allweddol. 
Ym mhob cyfarfod, darperir trosolwg i’r Pwyllgor o Dreuliau’r Comisiynydd a’r Gofrestr Rhoddion a Lletygarwch, ac ni chodwyd unrhyw bryderon yn ystod 2025/26.
Yn ystod y flwyddyn, cyflwynodd y Pwyllgor sylwadau a darparodd gyngor ar y Polisi Codi Pryderon, y Strategaeth Rheoli Risg, a’r Polisi Gwrth-Dwyll, Llwgrwobrwyo a Gwyngalchu Arian.
Mae’r Pwyllgor hefyd wedi asesu effeithiolrwydd prosesau Archwilio Mewnol ac Allanol, wedi cael sicrwydd gan yr Archwilwyr Mewnol ar systemau llywodraethu allweddol y Comisiynydd, wedi adolygu Amcangyfrif y Comisiynydd ar gyfer 2026/27, wedi cael yr wybodaeth ddiweddaraf ar raglen waith y Comisiynydd, ac wedi cymeradwyo’r Adroddiad Blynyddol a Chyfrifon, ac adroddiad ISA260. 
Mae cofnodion cyfarfodydd y Pwyllgor yn cael eu cyhoeddi ar wefan y Comisiynydd i sicrhau bod trefniadau llywodraethiant y sefydliad yn fwy tryloyw.
Materion yn ymwneud ag archwilio
Mae aelodau’r Pwyllgor yn cwrdd yn breifat â’r Archwilwyr Mewnol ac Allanol yn flynyddol. Eleni, cynhaliwyd y cyfarfod ar 28 Ebrill 2025. Roedd yn bleser gan y Pwyllgor allu darparu sicrwydd nad oes gan y timau Archwilio Mewnol ac Allanol unrhyw bryderon am ansawdd yr wybodaeth a ddarparwyd gan y Comisiynydd. 
Adroddiad Archwilio Allanol ar gyfer 2025-2026
Caiff y Cyfrifon hyn eu harchwilio gan Archwilydd Cyffredinol Cymru, yn unol â pharagraff 12, Atodlen 1 o Ddeddf Comisiynydd Pobl Hŷn (Cymru) 2006. Yn ei Adroddiad Archwilio ar gyfer 2025/26, dywedodd Archwilio Cymru mai ei fwriad oedd cyhoeddi barn archwilio ddiamod. 
Mae tîm Archwilio Cymru yn rhoi lefel uchel o sicrwydd i’r Pwyllgor, ac mae’r Pwyllgor yn gwerthfawrogi dibynadwyedd ac argaeledd y tîm wrth ofyn am gyngor. 
Mae’r Pwyllgor a thîm y Comisiynydd yn ystyried bod y gwerth ychwanegol y mae tîm Archwilio Cymru yn ei ddarparu o ran yr amgylchedd ehangach yn ddefnyddiol iawn, gan ei fod yn cefnogi’r gwaith o sganio’r gorwel, cyhoeddi cylchlythyrau ac adroddiadau, a rhannu arferion gorau ar draws sefydliadau. 
Adroddiadau Archwilio Mewnol ar gyfer 2025-2026
Fel archwilwyr mewnol y Comisiynydd, mae TIAA yn darparu sicrwydd annibynnol a gwrthrychol ar brosesau rheoli risg, rheolaethau a llywodraethiant. Ym mis Ebrill 2025, fe wnaeth TIAA ddechrau contract tair blynedd, gyda’r opsiwn i ymestyn y cyfnod hwnnw am flwyddyn arall. 
Yn ystod 2025/26, defnyddiodd TIAA 20 diwrnod ar raglen o archwiliadau mewnol, a daeth yr adroddiad blynyddol i’r casgliad bod “TIAA yn fodlon bod gan Gomisiynydd Pobl Hŷn Cymru brosesau rheoli risg, rheolaeth a llywodraethu rhesymol ac effeithiol ar waith ar gyfer y meysydd a adolygwyd yn ystod y flwyddyn”.
Ategwyd y farn archwilio hon gan yr adolygiadau sicrwydd a chynghori a gynhaliwyd yn ystod 2025/26. 

Roedd y Pwyllgor yn falch o nodi bod yr Adroddiad Archwilio Mewnol Blynyddol yn adlewyrchu lefelau sicrwydd yr adroddiadau a dderbyniwyd yn ystod y flwyddyn, sy’n dangos cadernid prosesau llywodraethu'r Comisiynydd o ran Rheolaeth Strategol, Rheoli Risg a Systemau Ariannol.
Rheoli Risg 
Mae’r Pwyllgor yn adolygu Strategaeth Rheoli Risg (‘y Strategaeth’) y Comisiynydd yn flynyddol. Mae’r Strategaeth yn egluro’r fframwaith a’r gweithdrefnau ar gyfer nodi a rheoli risgiau a chyfleoedd strategol a gweithredol yn y sefydliad. Yn ystod y cyfnod hwn, mae’r Comisiynydd wedi datgan ei Archwaeth Risg mewn cysylltiad â phob Risg ar y Gofrestr Risg, ac mae hyn wedi cryfhau’r sicrwydd i’r Pwyllgor o ran y Gofrestr Risg a’r Strategaeth. 
Derbyniodd y Pwyllgor ddiweddariadau rheolaidd am y prosesau sydd ar waith i reoli risg yn y sefydliad. Mae’r Gofrestr Risg Strategol yn cael ei diweddaru mewn amser real ac yn cael ei thrafod yn fisol gan yr Uwch Dîm Arwain, gyda phob risg yn cael ei thrafod a’i hystyried ym mhob un o gyfarfodydd y Pwyllgor. O ganlyniad, gall y Pwyllgor ddarparu sicrwydd bod gan y Comisiynydd systemau rheoli risg cadarn ar waith, fel bod modd nodi risgiau, eu monitro, a’u rheoli’n dda.
Derbyniodd y Pwyllgor adroddiadau am y cwynion, y damweiniau (gan gynnwys damweiniau fu bron â digwydd) a digwyddiadau fel dangosyddion o’r modd y mae risg yn cael ei reoli yn y sefydliad. 
Presenoldeb y Pwyllgor
Yn ystod 2025/26, cynhaliwyd cyfarfodydd ffurfiol y Pwyllgor bob chwarter, ym mis Ebrill, mis Gorffennaf, mis Medi, mis Hydref a mis Ionawr. Cyflwynodd Sian Richards ei hymddiheuriadau ar gyfer cyfarfod mis Ebrill 2025, a chyflwynodd David Powell ei ymddiheuriadau ar gyfer cyfarfod mis Ionawr 2026, a rhoddwyd eu sylwadau a’u cyfraniadau i’r Cadeirydd ymlaen llaw. Cofnodwyd presenoldeb llawn gan yr aelodau eraill, gan gynnwys cynrychiolwyr o’r timau Archwilio Mewnol ac Allanol.
Ym mis Medi 2025, cynhaliwyd cyfarfod eithriadol i ystyried a chymeradwyo Adroddiad Blynyddol a Chyfrifon 2025/26. 
Yn ogystal â chyfarfodydd ffurfiol y Pwyllgor, mae’r Pwyllgor hefyd yn cyfarfod yn anffurfiol. Yn ystod 2025/26, cynhaliwyd sesiynau anffurfiol yn syth ar ôl y sesiwn ffurfiol. Mae'r sesiynau hyn yn darparu cyfle i’r Comisiynydd fanteisio ymhellach ar arbenigedd amrywiol y Pwyllgor, a chynnal trafodaethau manwl ar feysydd gweithredol a strategol penodol sy’n destun lefel uchel o risg. Mae’r sesiynau hyn hefyd yn darparu cyd-destun a gwybodaeth ychwanegol i aelodau’r Pwyllgor, sydd ei angen arnynt i gynorthwyo’r Comisiynydd i gyflawni ei swyddogaethau statudol. 
Fel sydd wedi digwydd mewn blynyddoedd blaenorol, mae aelodau’r Pwyllgor yn dal i gael gwybod am unrhyw faterion sy’n codi mewn amser real drwy negeseuon e-bost.
Arfarniad o Effeithiolrwydd y Pwyllgor
Yn ystod mis Awst a mis Medi 2025, cyfarfu’r Pennaeth Archwilio Mewnol ag aelodau’r Pwyllgor i adolygu eu heffeithiolrwydd ac effeithiolrwydd y Pwyllgor. Cyn y cyfarfodydd, llenwodd yr aelodau holiadur manwl, yn seiliedig ar arweiniad gan y Swyddfa Archwilio Genedlaethol, ar asesu effeithiolrwydd pwyllgorau archwilio. 
Yn ddieithriad, roedd yr adborth yn gadarnhaol, gyda phob aelod yn gwbl ymwybodol o’i rôl. Teimlai’r holl aelodau fod y Pwyllgor yn cyflawni ei gylch gwaith a’u bod yn darparu cymorth ar gais. 
Nodwyd nifer o feysydd arfer da, gan gynnwys y broses hunanasesu flynyddol a myfyrdodau ar ddiwedd pob cyfarfod. 
Yn ogystal, fe wnaeth y Pwyllgor arfarnu ei effeithiolrwydd a’i weithrediadau ei hun ar gyfer 2025/26, a chwblhawyd adolygiadau blynyddol o aelodau’r Pwyllgor gan y Cadeirydd yn ystod mis Chwefror a mis Mawrth 2026. Yn dilyn y cyfarfodydd hyn, bu'r Comisiynydd a’r Cadeirydd yn trafod perfformiad y Cadeirydd a pherfformiad y Pwyllgor. Yn sgil y trafodaethau hyn, daeth y Pwyllgor i'r casgliad ei fod yn parhau i weithredu'n effeithiol, gan nodi bod y Cadeirydd a’r Comisiynydd yn gallu cadarnhau ymrwymiad yr aelodau a darparu sicrwydd ynghylch effeithiolrwydd y Pwyllgor a'r ystod eang o sgiliau a phrofiad y mae'r aelodau'n eu cyfrannu i'r Pwyllgor.
Dywedodd aelodau’r pwyllgor:
· Eu bod yn croesawu’r gonestrwydd, y tryloywder a’r parch sydd rhwng y Comisiynydd, staff y Comisiynydd, a’r Aelodau, a’r ymgysylltu cadarnhaol ag aelodau’r Pwyllgor.  
· Eu bod yn llawn edmygedd o ddull arwain ac agwedd proffesiynol y Dirprwy Gomisiynydd / Prif Swyddog Gweithredu, ac o’r ffordd gadarnhaol y mae Comisiynwyr ac uwch weithwyr eraill y sefydliad yn trawsnewid.
· Eu bod yn teimlo eu bod yn cael cefnogaeth dda, yn cael gwybodaeth o ansawdd da, ac ymatebion amserol i unrhyw gwestiynau sy’n cael eu codi.
· Bod ganddynt berthynas broffesiynol ag archwilwyr mewnol ac allanol, ac maent yn croesawu’r adroddiadau a’r wybodaeth ychwanegol a ddarperir. 
· Eu bod yn teimlo bod safon uchel o lywodraethu, nodi a lliniaru ar gyfer rheoli risg, sydd wedi cael ei chryfhau gydag eglurder o ran archwaeth risg. 
· Bod prosesau llywodraethu da ar waith diolch i'r ystod eang o sgiliau a phrofiad sydd gan yr aelodau. Mae’r aelodau’n glir ynghylch eu rolau, eu cyfrifoldebau, a’r sgiliau a’r profiad y maent yn eu cyfrannu at y Pwyllgor, ac mae’r Aelodau’n cyfrannu at y gwaith o adolygu’r set sgiliau sydd ei hangen ar y Comisiynydd i sicrhau bod y cydbwysedd cywir o gymorth a chyngor yn cael ei gynnal, ac i wella amrywiaeth y Pwyllgor. 
· Eu bod yn croesawu’r amser datblygu i Aelodau ARAC sy’n rhan o bob diwrnod ARAC, gyda chydbwysedd o Bwyllgorau wyneb yn wyneb ac ar-lein, yn ogystal â’r cyfleoedd hyfforddi a datblygu a gynigir gan y Comisiynydd a sefydliadau eraill. 
O ganlyniad i'r adolygiadau hyn, mae’r Comisiynydd a’r Cadeirydd yn gallu darparu sicrwydd bod y Pwyllgor yn effeithiol a bod yr aelodau’n cydweithio yn dda â’i gilydd mewn diwylliant o ymddiriedaeth a gonestrwydd. 
Dysgu a Datblygu
Gwahoddir aelodau i asesu eu hanghenion hyfforddi bob blwyddyn. Yn ystod y flwyddyn, cafodd aelodau’r Pwyllgor ddiweddariad ar feysydd diddordeb perthnasol gan TIAA, ein harchwilwyr mewnol, yn ogystal â gwaith a wnaed mewn meysydd polisi gwahanol gan Archwilio Cymru. 
Mynychodd y Cadeirydd ddigwyddiadau rhwydwaith ARAC Asiantaeth Archwilio Mewnol y Llywodraeth (GIAA), a Gweithdy Seiberddiogelwch a Chadernid a gyflwynwyd gan Uned Seiberwydnwch Llywodraeth Cymru. Rhannwyd gwybodaeth o’r sesiynau hyn â holl aelodau’r Pwyllgor. 
Casgliad
Ar gyfer 2025/26, mae’r Pwyllgor o’r farn, ar sail canfyddiadau’r archwilwyr a’r gwaith y mae’r Pwyllgor wedi’i wneud, y gall ddarparu lefel sylweddol o sicrwydd i’r Comisiynydd ar y meysydd canlynol yn fframwaith llywodraethu’r Comisiynydd. 
Gall y Pwyllgor gadarnhau’r canlynol:
· [bookmark: _Int_Yq5Fg2GB]Mae’n ymddangos bod y trefniadau asesu a rheoli risg yn gadarn ac yn gweithredu’n effeithiol o fewn fframwaith polisi clir. 
· Mae prosesau adrodd ariannol yn gyson gyda gofynion Llawlyfr Adroddiadau Ariannol (FReM) y Llywodraeth, ac mae adroddiadau’n cael eu paratoi yn unol â pholisïau cyfrifyddu priodol. 
· Mae ei adolygiadau strategol o’r gofrestr risg yn awgrymu bod y fframwaith rheolaeth fewnol yn gweithredu’n effeithiol, ac mae wedi'i gryfhau gan yr Archwaeth Risg a ddatganwyd ar gyfer pob risg yn y gofrestr risg. 
· Mae’r trefniadau llywodraethu ehangach ar gyfer nodi ac adrodd am dwyll a gwyngalchu arian yn gadarn ac yn unol ag arferion da. 
· Mae’r trefniadau seiberddiogelwch yn gadarn, a darparwyd sicrwydd allanol drwy sicrhau ardystiad allanol gyda Cyber Essentials ac IASME Lefel 2.
· Mae’r archwilwyr mewnol ac allanol yn cyfrannu’n gadarnhaol at gyfarfodydd y Pwyllgor.
O ganlyniad i waith y Pwyllgor Archwilio a Sicrwydd Risg yn ystod y flwyddyn, a’r adroddiadau Archwilio Mewnol ac Allanol, gall y Pwyllgor ddarparu sicrwydd i'r Swyddog Cyfrifyddu (y Comisiynydd) bod y trefniadau llywodraethu, rheolaeth ariannol a rheoli risg yn parhau i fod yn gryf, a’u bod wedi bod yn gadarn ac yn ddibynadwy yn ystod blwyddyn ariannol 2025/2026.
Hoffai’r Pwyllgor Archwilio a Sicrwydd Risg ddiolch i TIAA am ei waith yn ymgymryd â’r trefniadau Archwilio Mewnol ar ran y Comisiynydd. Mae’r Pwyllgor yn ddiolchgar hefyd i dîm Archwilio Cymru am ei waith yn archwilio'r cyfrifon blynyddol, a’r cyfraniadau a wnaed yn ystod cyfarfodydd y Pwyllgor. 

Ni fyddai modd i’r Pwyllgor weithredu’n effeithiol heb gymorth a chefnogaeth y Comisiynydd, sydd hefyd yn Swyddog Cyfrifyddu ar gyfer ei swyddfa. Mae'r Pwyllgor yn ddiolchgar iawn i’r Comisiynydd am hyn, a hoffai hefyd ddiolch i'r holl staff sydd wedi rhoi o’u hamser i gefnogi gwaith y Pwyllgor. 

Claire Bevan	14 Ebrill 2026			
Cadeirydd, ar ran y Pwyllgor Archwilio a Sicrwydd Risg

